Papersnake/gushiwen huggingface dataset:
使青夷军入居庸三首 其三
高适（唐代）

登顿驱征骑，栖迟愧宝刀。远行今若此，微禄果徒劳。

绝坂水连下，群峰云共高。自堪成白首，何事一青袍。
杨初归九江
宋祁（宋代）

方领思归集鹳庭，樵风千里漾舟舲。
歌翻桃岸双飞鹄，梦绕天鄣九叠屏。
上苑昔游赋飘雪，故林良友望贤星。
迟闻乙奏藂云幄，紫桂窅窊袭袂馨。
苦笋
陆游（宋代）

藜藿盘中忽眼明，骈头脱襁白玉婴。
极知耿介种性别，苦节乃与生俱生。
我见魏征殊媚妩，约束儿童勿多取。
人才自古要养成，放使干霄战风雨。
句
罗隐（唐代）

夏窗七叶连阴暗。（《游城南记》：杜佑有别墅，

为城南之最，有树每朵七叶，因以为名，隐诗纪之）

赖家桥上潏河边。（隐又有城南杂感诗，其题有景星观、

姚家园、叶家林及此句，今杂感诗亡）

细看月轮真有意，已知青桂近嫦娥。（《曾公类苑》：

裴筠娶箫楚公女，便擢进士，隐诗云云）

一个祢衡容不得，思量黄祖谩英雄。（《吴越备史》：

隐初见钱镠，惧不见，用遂以所为夏口诗标于卷末云云，

镠览之大笑，因加殊遇）

张华谩出如丹语，不及刘侯一纸书。（《鉴戒录》云：

郑畋女喜隐此诗）

山雨霏微宿上亭，雨中因想雨淋铃。（上亭驿《天中记》）

老僧斋罢关门睡，不管波涛四面生。（金山僧院。

《诗话总龟》）
七夕二首 其二
蒋葆元（清代）

一岁一相见，长留终古盟。空嗟尘世梦，惯作别离情。

纤月描眉影，香风隐佩声。年年当此夕，珍重夜三更。
题理斋爱吟草 其五
吴玉纶（清代）

医闾终古望崔嵬，灵淑应钟卓越才。清唳有声霄汉上，如闻华表鹤归徕。
送曾行人还京 其四
李昌祺（明代）

官亭且暂驻行装，更尽临分酒一觞。同榜故人皆要路，离群倦客尚他乡。

凉风袅袅蘋花白，夕露凄凄杏叶黄。后夜夷山高处望，析津惟睹使星光。
琴曲歌辞。王敬伯歌
李端（唐代）

妾本舟中客，闻君江上琴。君初感妾叹，妾亦感君心。

遂出合欢被，同为交颈禽。传杯惟畏浅，接膝犹嫌远。

侍婢奏箜篌，女郎歌宛转。宛转怨如何，中庭霜渐多。

霜多叶可惜，昨日非今夕。徒结万里欢，终成一宵客。

王敬伯，渌水青山从此隔。
广州歌
孙蕡（明代）

广南富庶天下闻，四时风气长如春。长城百雉白云里，城下一带春江水。

少年行乐随处佳，城南南畔更繁华。朱楼十里映杨柳，帘栊上下开户牖。

闽姬越女颜如花，蛮歌野曲声咿哑。□峨大舶映云日，贾客千家万家室。

春风列屋艳神仙，夜月满江闻管弦。良辰吉日天气好，翡翠明珠照烟岛。

乱鸣鼍鼓竞龙舟，争赌金钗斗百草。游冶留连望所归，千门灯火烂相辉。

游人过处锦成阵，公子醉时花满堤。扶留叶青蚬灰白，盘饤槟榔邀上客。

丹荔枇杷火齐山，素馨茉莉天香国。别来风物不堪论，寥落秋花对酒樽。

回首旧游歌舞地，西风斜日淡黄昏。
偈颂七十六首
释师范（宋代）

唤起凌霄峰顶龙，纵横变化妙难穷。
一声霹雳擎头角，三日为霖四海通。
罗浮红鸟 其五
释今无（明代）

蓝桥无路失云英，万古空留世上名。可惜桃花飘落尽，无人寻路入朱明。
感事
顾梦圭（明代）

殷王祷桑林，断爪念衍咎。
春秋志灾眚，法戒垂不朽。
台寺布贞纯，何必生三秀。
笥有千岁龟，不如人寿耇。
煌煌宝鼎歌，讵协咸英奏。
鹖雀为鸾凤，伊人独颜厚。
题融公兰若（一作题容山主兰若）
孟浩然（唐代）

精舍买金开，流泉绕砌回。芰荷薰讲席，松柏映香台。

法雨晴飞去，天花昼下来。谈玄殊未已，归骑夕阳催。
夜行湖上
陆游（宋代）

月痕澹欲无，斗柄低半没。
荒陂雁飞鸣，草屋牛卧齕。
我行湖边雁，霜冷刮病骨；断堤沙水湿，屦滑常恐蹶。
残年垂七十，野处犹短褐。
穷死士所有，权门不可谒。
翻书见舍弟去年自寿归郓道中诗怅然怀想久不作诗因集句为答用渭城体可歌也 其一
刘跂（宋代）

春深逐客一浮萍，何处淹留白发生。山城过雨百花尽，野渡无人舟自横。
闲居杂兴十首
薛嵎（宋代）

近觉吟无趣，权将俗累删。
莺花老眼倦，风雨半春闲。
野面便粗褐，柴扉掩暮山。
片云寻处泊，飞度竹檐间。
冬日临昆明池
李世民（唐代）

石鲸分玉溜，劫烬隐平沙。柳影冰无叶，梅心冻有花。

寒野凝朝雾，霜天散夕霞。欢情犹未极，落景遽西斜。
三月三日，自京到华阴，于水亭独酌，寄裴六、薛八
独孤及（唐代）

祗役匪遑息，经时客三秦。还家问节候，知到上巳辰。

山县何所问，高城闭青春。和风不吾欺，桃杏满四邻。

旧友适远别，谁当接欢欣。呼儿命长瓢，独酌湘吴醇。

一酌一朗咏，既酣意亦申。言筌暂两忘，霞月只相新。

裴子尘表物，薛侯席上珍。寄书二傲吏，何日同车茵。

讵肯使空名，终然羁此身。他年解桎梏，长作海上人。
秋日东庄宴集
曹嘉（明代）

菊酿新开承露盘，浚郊出赏尽银鞍。
风林一叶地逾静，塞雁双飞天自宽。
亭榭傍云秋动色，旌旗夹水昼生寒。
南州榻宴名今古，未信风流胜此欢。
出东城
刘复（唐代）

步出东城门，独行已彷徨。伊洛泛清流，密林含朝阳。

芳景虽可瞩，忧怀在中肠。人生几何时，苒苒随流光。

愿得心所亲，尊酒坐高堂。一为浮沉隔，会合殊未央。

双戏水中凫，和鸣自翱翔。我无此羽翼，安可以比方。
次笠东屏迹叠韵
朱兴悌（清代）

寄迹墙东成屏迹，冬烘兀自著书间。寒来背炙三竿日，兴到神游五岳山。

扫径频因红叶坠，开窗不碍白云还。吾庐吾爱多佳趣，一种幽情未可删。
又三首
范祖禹（宋代）

能助君成圣，惟知练必从。
徽音推二后，盛治见三宗。
虚扆翔丹凤，仙輴驾玉龙。
凄凉厚陵路，墓木拱高峰。
重登君山偶成四律以博同游诸子一粲 其二
缪葆忠（清代）

南国骚人赋九歌，可堪帝子閟山阿。鼎湖终古沉遗舄，湘水长年泻恨波。

几辈朗吟曾控鹤，一声清磬耸潜鼍。登临偶触迁流感，枫叶萧萧落已多。
九日奉陪侍中宴白楼
卢纶（唐代）

露白菊氛氲，西楼盛袭文。玉筵秋令节，金钺汉元勋。

说剑风生座，抽琴鹤绕云。謏儒无以答，愿得备前军。
绝句
何失（元代）

出门何路觅亡羊，日日红尘枉了忙。唤杀东斋赵夫子，不来看菊过重阳。
酬伍时清过誉小儿
叶元玉（明代）

五色湘云半幅裁，尘襟病眼一时开。情如江上初生水，清逼窗前旋放梅。

老拙愧无经世学，豚儿安有过人才。昨宵赖得东风力，吹醒寒炉欲死灰。
练湖题海公禅房
魏坤（清代）

轻舟泛澄湖，一篙春水绿。幽篁映碧流，寒影净于沐。

中有湖上亭，旁辟数椽屋。海公喜我来，扫径命僮仆。

煮茗燃松花，轻烟袅寒谷。引人愈入胜，幽径缭而曲。

遗徽幸勿坠，胜地余清馥。往迹企前贤，轩亭新卜筑。

湖山足清旷，远扑尘万斛。我欲留茅庵，岩峦逞遐瞩。

晨窗千卷书，夕渚一竿竹。于焉卜允臧，即此寄幽躅。
古意十四首
章云心（宋代）

吉凶本由人，往事皆可覆。
祸人还自祸，福人还自福。
于公果传还，李斯竟夷族。
豺狼不知寤，纷纷方择肉。
达者识几微，为之先痛哭。
元宵后闻雁
孟洋（明代）

昨夜元宵节，今晨鸿雁音。索居才入耳，为客即惊心。

楚雪江湖远，燕云关塞深。翻然动春兴，出户巳难寻。
发茶陵别诸亲旧
张治（明代）

行行离故里，洒泪别交亲。
明发过湘水，应为更远人。
雨侵山树晓，花落莫江春。
何事怀簪组，风尘白发新。
和胜之弹琴
韩维（宋代）

寥寥太虚内，漠然函至音。
淳源一以泄，其流播为琴。
众人玩其一，贤者识其心。
胜之明达士，于此趣已深。
发为新诗谣，如听松风吟。
钟牙久不作，谁辨雅与淫。
昭氏贵弗鼓，兹言良所钦。
比与成父别谓先行矣及再至溧阳则犹未也留数日与之同归用雪中怀家之韵
赵蕃（宋代）

分携决意归先我，邂逅尚留翻挽渠。已是常饥思稚子，更逾三月欠家书。

岁云莫矣嗟何及，归去来兮计莫如。壮志渡江思击楫，老怀寻壑愿巾车。
次韵余卒笼碧轩
郑侠（宋代）

万龙齐干拥高牙，占尽幽奇只一家。
分破密阴开细路，罩将余碧入江沙。
静笼簪玉朝云合，暮到杯金夜月斜。
贤守二车真可畏，尊前诗笔太豪华。
题养正图六十首 其二十七 旌贤去奸
弘历（清代）

委政国未治，宁无蔽下情。毁誉防左右，实迹使按行。

烹阿封即墨，齐威信英明。
登拟岘
陆游（宋代）

翠阜围平野，朱楼压缭墙。
风回半汀雁，云护一天霜。
有地聊容拙，无方可疗狂。
白头诗兴在，吟罢意差强。
洛
许浑（唐代）

一衲老禅床，吾生半异乡。管弦愁里老，书剑梦中忙。

鸟急山初暝，蝉稀树正凉。又归何处去，尘路月苍苍。
偕学子游都峤
高登（宋代）

甲子岁秋杪，负罪西南驰。
脚历山万重，身坠天一涯。
茅茨蔽聚山，培塿围孤埤。
何处有洞天，玄真之所栖。
维南颇挺拔，隐隐浮修眉。
采菊东篱下，悠然一见之。
欲往觉旌摇，兀坐嗟黏黐。
彼美二三子，知我多爱奇。
□□□□□，□□登翠微。
天公喜我来，阁雨云垂垂。
坤灵喜我来，林壑回春姿。
山禽喜我来，上下鸣嘤咿。
江梅喜我来，蓓蕾敷南枝。
高兴□幽寻，绝□□□□。
□□□如许，郁葱琐烟□。
谁遣衢聃徒，列此怪状为。
□冯贤主人，痛□弥年非。
我生逢百罹，不慕太庙牺。
况从夺袍简，欣若脱马羁。
投荒得胜践，□与□分宜。
清芬追六逸，余龄寄三危。
明时甘自誓，敢□□□词。
暂游已难得，短畧仍易移。
山脚趣回驭，□□□□□。
□□意默契，欲下思惧迟。
准拟供冥搜，草木□□□。
□气知多少，凄入诗人脾。
暮途双迳松，归马四□□。
出没山光里，乌帽风波披。
咏欧阳行周事
孟简（唐代）

有客西北逐，驱马次太原。太原有佳人，神艳照行云。

座上转横波，流光注夫君。夫君意荡漾，即日相交欢。

定情非一词，结念誓青山。生死不变易，中诚无间言。

此为太学徒，彼属北府官。中夜欲相从，严城限军门。

白日欲同居，君畏仁人闻。忽如陇头水，坐作东西分。

惊离肠千结，滴泪眼双昏。本达京师回，贺期相追攀。

宿约始乖阻，彼忧已缠绵。高髻若黄鹂，危鬓如玉蝉。

纤手自整理，剪刀断其根。柔情托侍儿，为我遗所欢。

所欢使者来，侍儿因复前。抆泪取遗寄，深诚祈为传。

封来赠君子，愿言慰穷泉。使者回复命，迟迟蓄悲酸。

詹生喜言旋，倒履走迎门。长跪听未毕，惊伤涕涟涟。

不饮亦不食，哀心百千端。襟情一夕空，精爽旦日残。

哀哉浩然气，溃散归化元。短生虽别离，长夜无阻难。

双魂终会合，两剑遂蜿蜒。丈夫早通脱，巧笑安能干。

防身本苦节，一去何由还。后生莫沈迷，沈迷丧其真。
偈颂一百二十三首
释崇岳（宋代）

半雨半晴，桃红李白。
点著便行，不劳啗啄。
黄蔷薇
释居简（宋代）

紫透红殷态度陈，露葵生色借芳新。春风便是黄金屋，羞杀黄金屋里人。
长信怨
钱起（唐代）

长信萤来一叶秋，蛾眉泪尽九重幽。鳷鹊观前明月度，

芙蓉阙下绛河流。鸳衾久别难为梦，凤管遥闻更起愁。

谁分昭阳夜歌舞，君王玉辇正淹留。
题顺宁壁
王遂（宋代）

墓道深衣自涕洟，分明入耳似闻诗。
月征日迈求无忝，尽是临深履薄时。
辞世偈
清溪沅禅师（宋代）

六十七年，无法可说。一片云收，澄潭皎月。
恭和圣制秋日秘阁观图书宴群臣诗
史浩（宋代）

舜承尧治焕有章，祥开东壁正腾光。天临广内朝班肃，宴款仙山午漏长。

已庆车书同薄海，行看琛贽尽名王。由来服远先文德，不待将军出定襄。
九日蒲涧纪游同欧子桢伯家兄惟敬赋
黎民衷（明代）

神皋恣玄览，颢气肃凄清。暂释寰中窘，还寻物外盟。

佳期怜聚首，幽赏惬同行。地缩云房丽，岚收雾径晴。

凌溪千仞转，窥窦万寻萦。俄见霞标截，应知地轴横。

石梁临岝崿，茵阁阚欹倾。玉液秋常皎，瑶光夜愈明。

洞前驯白鹿，木末走文鼪。苦竹苞新萚，枯槎折细萌。

五衢翻弱叶，三秀被新荣。奇虑恣回转，孤踪绝送迎。

褰裳思采若，列坐或班荆。讯古高台没，寻幽曲沼平。

灵蒲犹莹剑，虚溜尚调笙。绛节翩翩下，铢衣漠漠呈。

琅函时自启，石鼎昼常烹。遗枣如誇汉，乘骡似避嬴。

柱留闻鹤语，啸落带鸾声。玄兔蟠荒灶，华芝结野楹。

登临摇落后，眺听古今情。井邑蝉联见，河山绣画成。

高踪超解缚，嘉咏类鸣嘤。尊至倾浮蚁，觞来汲巨鲸。

隐衣还制芰，狂兴欲餐英。大运多盈缩，朋情喜合并。

丹砂如可学，脱屣谢浮名。
送茶化士
释慧空（宋代）

建溪深与吉山邻，胜气潜通不在陈。
但看吉山茶椀里，雪花时现建溪春。
次韵朱秀才二首
陈造（宋代）

萧斋愁兴倩谁宽，宠鹤昂霄顾羽翰。
自昔诗深知武谔，肯辞雨羽过苏端。
心期落落空轩豁，世事悠悠拙控抟。
正枕诵君悲壮语，梦随飞将蹑鞮汗。
句
薛绍彭（宋代）

看云醒醉眼，乘月棹回澜。
寄同年宗兄桐江府判去言五首
方回（元代）

好山多处说严陵，官事閒时定一登。
野寺岂无僧十百，爱僧须是爱诗僧。
补到难
郭祥正（宋代）

到乎难哉，碧落之洞天。上有岚壁之瑶局，下有澄溪之碧澜。

碧澜之下，寸寸秋色。目窥之而可量，手搴之而莫得。

窦容光而练飞，岩渍阴而乳滴。如长人，如巨蛇，如翔龙，如镆铘，如倒植之莲，如已剖之瓜，如触邪之獬豸，如蚀月之虾蟆。

或断而卧，或起而立，或欲斗而抟，或惊顾而呀。若斯石也，吁可怪耶。

何诡绝之异观，尝置之于幽遐。到乎难哉，长萝美秀，瘦木竦直。

香撄寒而自媚，名概询而鲜识。烟霏霏而引素，云悠悠而奋翼。

亟模似其变态，已灭然而无迹。崩澌远响，罄落瑟续。

聆之愈深，咏之不足。欲幽栖而忘返，尚徘徊而眷禄。

彼宁待乎世人，盖有要于仙躅。到乎难哉，信夫到之难也。

匪到之难，知乐此以为难。知乐此矣，能久处之又为难。

余故补到难以题篇些。
伤侯第
罗邺（唐代）

世间荣辱半相和，昨日权门今雀罗。万古明君方纳谏，

九江迁客更应多。碧池草熟人偷钓，画戟春闲莺乱过。

几许乐僮无主后，不离邻巷教笙歌。
琵琶
佚名（唐代）

粉胸绣臆谁家女，香拨星星共春语。七盘岭上走鸾铃，

十二峰头弄云雨。千悲万恨四五弦，弦中甲马声骈阗。

山僧扑破琉璃钵，壮士击折珊瑚鞭。珊瑚鞭折声交戛，

玉盘倾泻真珠滑。海神驱趁夜涛回，江娥蹙踏春冰裂。

满坐红妆尽泪垂，望乡之客不胜悲。曲终调绝忽飞去，

洞庭月落孤云归。
凉夜露卧
刘敞（宋代）

风露清相袭，银河湛不流。澄辉亦终夕，爽气特先秋。

高卧自微尚，冥烦嗟倦游。不眠计万事，出处竟悠悠。
送陟遐上人游天台
姚合（唐代）

万叠赤城路，终年游客稀。朝来送师去，自觉有家非。

石净山光远，云深海色微。此诗成亦鄙，为我写岩扉。
江心春日
释元肇（宋代）

江边春日正迟迟，岸草汀蒲绿涨肥。有户不扃僧懒出，种花无地客来稀。

破烟白鸟成双下，度堑昏鸦接翅归。流转自怜乡国异，风光随处不相违。
寄豫之
徐积（宋代）

掘地须臾便得泉，主人劲直使之然。此水埋藏千万年，岂无勃勃气冲天。

主人意气蛰亦久，不知谁是掘泉手。最好盐场作选人，面目心肠无所苟。
不善吟
邵雍（宋代）

悲哉不善人，禀此凶戾德。
非唯败人家，又能败人国。
谢留守相公尧夫惠书及诗意爱勤重 其二
文彦博（宋代）

雨后全无京洛尘，名园胜景好游人。东田兼有春毬探，来就三城报得春。
同徐声之章砚芳登龙砂第一峰 其二
张洵佳（清代）

活水新苗插满田，方圆如镜绿如烟。天然景色凭谁画，付与诗人王辋川。
落叶 其一
俞廷瑛（清代）

空枝无复见巢莺，一曲吹蓬听最清。绕径自寻秋外影，打窗犹怯梦中声。

山林枯槁曾何用，天地萧条太不情。独向琼台高处去，居然列子御风行。
许武昌邀饮西山寺中席上赠郭吴二部使 其一
王廷陈（明代）

邑宰张筵临涧壑，省郎并马入烟霞。惭予一著登山屐，爱尔双停上斗槎。

石磴坐来秋藓渍，金宫礼罢夕阳斜。冠裳暂喜同香岫，灯火先愁散远沙。
送泉州周尚书
仲并（宋代）

闾里推耆德，门庭只故居。
绮罗看富室，丹碧炫新庐。
润屋宝非璧，满车家有书。
功名宜岁晚，带玉缀金鱼。
八声甘州
高士奇（清代）

看杨花、阵阵扑空阶，真个又春归。渐樱桃红熟，杏儿青小，树影添肥。

向午蜂愁蝶怨，冉冉谢芳菲。惟有梁间燕，款语低飞。

为甚留春不住，觉香轮玉勒，瞬息都稀。最牵情牵恨，天气困人时。

想妆楼、帘垂日永，早轻摇、团扇换罗衣。料得我，故园花事，开到蔷薇。
南柯子 送吕氏姊赴山左
庄盘珠（清代）

枕上眠难著，樽前泪不收。夕阳无奈上扁舟。料得舟行十里、九回头。

南雁书须寄，东风恨未休。落花红影荡帘钩。不管帘儿底下、有人愁。
杨白花
刘敞（宋代）

飞飞杨白花，随风渡江水。江水来不极，杨花去无已。

鸦啼浅深树，雪落千万里。春风伤人心，绵绵复如此。
裴给事宅白牡丹
卢纶(一说裴潾)（唐代）

长安豪贵惜春残，争赏街西紫牡丹。(争赏 一作：争玩)
别有玉盘承露冷，无人起就月中看。
竞渡曲
刘禹锡（唐代）

竞渡始于武陵。及今举楫而相和之，其音咸呼云：“何在？”斯招屈之意。事见《图经》。

沅江五月平堤流，邑人相将浮彩舟。
灵均何年歌已矣，哀谣振楫从此起。
杨桴击节雷阗阗，乱流齐进声轰然。
蛟龙得雨鬐鬣动，螮蝀饮河形影联。
刺史临流褰翠帏，揭竿命爵分雄雌。
先鸣馀勇争鼓舞，未至衔枚颜色沮。
百胜本自有前期，一飞由来无定所。
风俗如狂重此时，纵观云委江之湄。
彩旂夹岸照蛟室，罗袜凌波呈水嬉。
曲终人散空愁暮，招屈亭前水东注。
绍兴祀太社太稷十七首
佚名（隋代）

[南吕为羽]国主社稷，时祀有常。
肃若旧典，报本不忘。
粢盛丰洁，歌吟青黄。
尊神倏来，百物宾将。
几先坐上赠友人
郑刚中（宋代）

去岁吴江秋水平，系船聊得一班荆。相思只道心长折，此会那知眼再明。

离合悲欢言不尽，东西南北恨还生。劝君勿复吝杯酌，漏箭铭盘将五更。
偈颂三十四首
释如净（宋代）

瞿昙顶骨，夫子眼睛。
两彩一赛，玉振金声。
鹧鸪天
徐俯（宋代）

西塞山前白鹭飞。桃花流水鳜鱼肥。朝廷若觅元真子，晴在长江理钓丝。
青箬笠，绿蓑衣。斜风细雨不须归。浮云万里烟波客，惟有沧浪孺子知。
喜王瓜
陶益（明代）

路入东昌停客棹，时逢长夏觅王瓜。萦藤摘去初悬实，并蒂持来尚带花。

即见雪梨差可拟，因知冰藕未全誇。炎途得尔心偏喜，欲学青门老圃家。
题惠崇小景扇二首
吴则礼（宋代）

惠崇桃坞鹅鸭，春老不画风烟。
看取团团璧月，中吞万里江天。
传言玉女 咏残梅
纪映淮（清代）

疏梅枝上，昨夜又经春雪。依依窗外，恰对人寥寂。

冷淡孤芳，一种幽情殊绝。休吹长笛，好留馀馝。

瘦影横斜，正冰蟾好时节。乱点苍苔，无奈东风劣。

梦断高楼，有恨无言可说。早听帘际，莺调新舌。
送光后堂
释祖钦（宋代）

春风恶，春风恶，一夜梅花尽吹落。人来话别欲游吴，踏断东南天一角。

春风恶，春风恶，八千里外望西川，从前都是错。
二十夜起对月怀斯无成父
赵蕃（宋代）

雨落余雷风罢狂，二更江月照苍凉。
蓬窗白发醒无寐，感此虫鸣草岸旁。
落花八首寄和旡恙 其五
张鸿（唐代）

婪尾年年青帝回，惯看花落又花开。低飞万里原含怨，寂度三春幸少才。

遇雨方知思旧苑，避风何处筑高台。相思脉脉凭谁寄，送尽馀晖一望哀。
奉和鲁望樵人十咏。樵风
皮日休（唐代）

野船渡樵客，来往平波中。纵横清飙吹，旦暮归期同。

蘋光惹衣白，莲影涵薪红。吾当请封尔，直作镜湖公。
明发陈公径过摩舍那滩石峰下十首
杨万里（宋代）

城中安得山，无山安得诗。
我入五羊城，遂与山水辞。
有镜不敢览，尘面我自知。
解维来归亭，山水奔相随。
水光动我巾，山色染我衣。
舟行将一月，恨速不恨迟。
山云来未已，江月皎无滓。
开怀放之入，出语颇似之。
潭州东明石观音赞
释德洪（宋代）

大悲智光本无碍，于一切处常发现。岂特夜半瓦砾间，始复烂然上霄汉。

此邦众生共胜业，时节成熟故如是。譬如日月行虚空，水无秽洁皆照临。

灰沙若沉波自寒，圜影于中迥殊特。稽首妙智光世音，是娑婆界真教体。

应机而现为说法，信心起处说法竟。我今见境得成就，亦同音闻获圆通。

六根迟速虽不齐，要是一精明所现。我知暗相不能昏，与彼心精遗闻处。

众尘隔越妄分别，常真实中无是事。死生之变尚不改，岂有根尘乃能蔽。

愿令持此妙法门，于此刹土为佛事。一切声色热恼中，与众生作清凉处。

皈命救世大悲者，愿赐威光加被我。令我获无作妙力，令我亦名无所畏。

令我具无碍辩才，令我入一切种智。我及一切诸有情，皆如观音得自在。
虎丘
姜实节（清代）

寺门归路柳堤东，十月繁霜唳早鸿。好是日斜人去后，一天红叶下西风。
戏次前韵寄王巩二首 其一
苏辙（宋代）

白马貂裘锦羃䍦，离觞潋滟手亲持。头风欲待歌词愈，肺病甘从酒力欺。

不分归心太匆草，更怜人事苦萦縻。相逢借问空长叹，便舍灵龟看朵颐。
自怀
沈辽（宋代）

十月北风流舶回，官曹无事人吏稀。欲沽斗酒自为乐，囊无一钱还典衣。

平生懒性不预事，终老闲暇谁谓非。筋骨衰残苦畏冷，更移方榻对斜晖。
相和歌辞。神弦曲
李贺（唐代）

西山日没东山昏，旋风吹马马踏云。画弦素管声浅繁，

花裙綷踏步秋尘。桂叶刷风桂坠子，青狸哭血寒狐死。

古壁彩虬金帖尾，雨工骑入秋潭水。百年老鸮成木魅，

笑声碧火巢中起。
寄蔡氏女子二首
王安石（宋代）

建业东郭，望城西堠。
千嶂承宇，百泉绕溜。
青遥遥兮纚属，绿宛宛兮横逼。
积李兮缟夜，崇桃兮炫昼。
兰馥兮众植，竹娟兮常茂。
柳蔫绵兮含姿，松偃蹇兮献秀。
鸟跂兮下上，鱼跳兮左右。
顾我兮适我，有斑兮伏兽。
感时物兮念汝，迟汝归兮携幼。
秋风（二首）
周祚（唐代）

九月之交凌河侧，日见狂风兼霹雳。
当时战死二百人，中间不得真消息。
二三年少自虏回，白日藏身夜始得。
死者何时可复还，生者易马转他国。
贼中与萧韦二秀才同卧重疾二君寻愈…因有题
韦庄（唐代）

与君同卧疾，独我渐弥留。弟妹不知处，兵戈殊未休。

胸中疑晋竖，耳下斗殷牛。纵有秦医在，怀乡亦泪流。
武城道中夜闻作吴语而歌者仿佛竹枝遗响因为
陆完（明代）

不奉君欢又一年，背人啼向落花前。
当初自爱侬如玉，今日如花更可怜。
六言
吕岩（唐代）

春暖群花半开，逍遥石上徘徊。独携玉律丹诀，

闲踏青莎碧苔。古洞眠来九载，流霞饮几千杯。

逢人莫话他事，笑指白云去来。
月下大醉星侄作墨索书迅笔题为醉矣行
方岳（宋代）

吾醉矣，吾醉矣，
醉语虽强难举似。何年开辟有乾坤，
日月左旋如磨螘。尊卢赫胥一聚尘，
檮杌春秋几张纸。道家者流李老君，
儒家者流孔夫子，等一浮名世间耳。
烟霏霏，冢累累，
青山良是白骨非。欲呼古人呼不醒，
待呼得醒将何如。世情冷暖翻覆手，
人生短长屈伸肘，安用黄金印如斗。
君不见颜子白头才十九，要与彭铿骨如朽。
天地荒地生古愁，所不负予如此酒。
千古在前，万古在后，
著我中间，渺然何有。
亦知本是麋鹿群，那解作人牛马走。
白鱼如玉紫蟹肥，秋风欲老芦花飞。
酒酣月落喝便住，螭虬蟠攫霜毫挥。
吾妇曰君醉耶，吾侄曰非醉也。
谓吾醉者固不然，非醉亦非知我者。
花影满身扶不起，此纸不知何等语。
明朝勿与醒者传，笑倒渠侬吾醉矣。
秋波媚
陆游（宋代）

曾散天花蕊珠宫。一念堕尘中。铅华洗尽，珠玑不御，道骨仙风。

东游我醉骑鲸去，君驾素鸾从。垂虹看月，天台采药，更与谁同。
司马南楼纳凉
韦骧（宋代）

溪外层楼入翠微，登临炎酷杳如遗。千山相掩云争出，万浪欲光风倒吹。

摆脱尘纷得危坐，牢笼清旷就新诗。短衣野老遥相目，应怪官閒亦有时。
山居杂诗九十首
曹勋（宋代）

北风忽卷热，山顶云已驰。
日影未容敛，雨脚俄骤垂。
一向得凉吹，四山横修眉。
暄寒本两陆，莫能测密移。
颍水
梅尧臣（宋代）

颍水苦流瀑，浅平秋与冬。
岸深开地势，底碧写天容。
道枉随湾去，村遥近日逢。
迷鱼是潭曲，宁见窟蛟龙。
感春三首
张耒（宋代）

冰消水面波光动，日暖树梢花意归。
世上繁华随日好，却应春浅胜芳菲。
偈颂一百零二首
释绍昙（宋代）

薄福住山，浑无暇日。
忙时直是闲，缓处非常急。
驱园夫奴子，锄闲地，
扫松行；指莫监杨协团，拆东篱，
补西壁。眼前事乱如麻，
脚跟下黑如漆，。
蓦有个汉出来道，长老何太区区，
只向道，任是七佛祖师，
亦无这个消息。
越溪春 赋得流水桃花色
宋荦（清代）

灼灼花开溪水上，天气艳阳中。断桥野岸芳菲满，把碧流、染就嫣红。

沙鸟惊波，游鱼骇浪，春到绡宫。

木兰艇趁东风。好景武陵同。最怜十里五里浅濑，明霞一片轻笼。

渔父旧时应有，恨舍棹去匆匆。
旧京访散原老人立之自山中来会
陈曾寿（清代）

相逢一笑万金药，爱子山情眉宇间。坡老游哉聊卒岁，稼轩健者也曾閒。

两年不负茱萸节，一老常存冰雪颜。便欲与君寻旧约，松风好梦莫教还。
秋晴出游
陆游（宋代）

雨余清冷近霜天，拄杖闲拖不挂钱。
黄叶舞风初簌簌，碧渠通溜正溅溅。
无情日驭工催老，耐事天公听放颠。
薄暮行歌并湖去，有人偷样画臞僊。
黄陵庙
陶弼（宋代）

溪上龙蛇屋，萧条帝子祠。
竹痕当日泪，山色后人疑。
仙服霞留绮，新装月印眉。
楚民亡水旱，箫鼓谢神禧。
立春
刘克庄（宋代）

彩胜矜时节，其如两鬓皤。
所欣解馀冻，已觉扇微和。
牧竖眠吹笛，渔翁起晒簑。
土牛蹄角赤，休咎果如何。
李固道中怀寄杜邯郸
贺铸（宋代）

西望丛台百尺间，车轮无角不知还。
大夫庭下长无讼，谁伴青堂整日闲。
庐山杂兴 其九
释道潜（宋代）

霜清玉绳晓，涧谷风未号。澄潭不可极，俛盼惊骨毛。

岂不有神物，于兹能遁逃。海日射两崖，馀辉何昭昭。

游鳞出岸穴，翻覆如银刀。偶来殊不恶，胜事俄所遭。

聊为五字咏，远愧谢与陶。
自述二首
邵雍（宋代）

陆海卧龙收爪甲，辽天老鹤戢毛衣。
难攀骐骥日千里，易足鹪鹩巢一枝。
最好月侪同放适，博高台榭与登跻。
云山胜处追寻遍，似我清闲更有谁。
感怀和云帆
戴敦元（清代）

尚嫌尸素腐儒餐，痛饮悲歌总鲜欢。懒拙岂便从后进，疏狂终鲜作高官。

抗心竹帛招沈魄，放眼烟霄送逸翰。各有千秋须努力，莫将驹隙等闲看。
次韵刘景初偕陈元佐见访
龚璛（元代）

松阁启晨眺，东云白英英。空尊愧坐客，幽道闻屐声。

郊墟地自扃，林峦暑逾清。官居属冗散，朋从多澹成。

拂麈急雨过，联镳去堤平。书味一何长，襟期浩已盈。

挑灯展篇什，寤寐山中行。
惜别五首
程公许（宋代）

里社婆婆五六年，戍瓜催促上舲船。
官情得似交情好，去意其如别意牵。
经纶堂
徐若浑（宋代）

我公大志在经纶，初向山房寄此身。到老自全千丈节，调元曾转万家春。

青编勋业光终烂，翠琰文章久更新。今古斯人常想慕，不应上垫雨中巾。
念奴娇 其四 次韵东坡赋别
葛长庚（宋代）

寄言天上，石麒麟、化作人间英物。醉拥诗兵驱笔阵，百万词锋物壁。世事空花，赏心泥絮，一点红炉雪。识时务者，当今惟有俊杰。
我本浩气天成，才逢知己，便又清狂发。富贵于我如浮云，且看云生云灭。羊石论交，鹅湖惜别，别恨多于发。共君千里，登楼何患无月。
送穆郎中赴阙
段成式（唐代）

应念愁中恨索居，鹂歌声里且踟蹰。

若逢金马门前客，为说虞卿久著书。
夜合
元稹（唐代）

绮树满朝阳，融融有露光。雨多疑濯锦，风散似分妆。

叶密烟蒙火，枝低绣拂墙。更怜当暑见，留咏日偏长。
送张刚甫广德学正
牟巘（宋代）

桐川咫尺路平宽，华檄春风白发欢。教育兼全三者乐，起居频报四时安。

的传何况自诸老，远业岂徒荣一官。从此江东有新句，寄来应对暮云看。
赠李颀
王维（唐代）

闻君饵丹砂，甚有好颜色。不知从今去，几时生羽翼。

王母翳华芝，望尔昆仑侧。文螭从赤豹，万里方一息。

悲哉世上人，甘此膻腥食。
题枯木竹石四首 其三 淡霭凉生
薛瑄（明代）

扁舟几度泛湘波，老木疏篁翠石多。凉吹淡烟图画里，远怀清绝奈秋何。
南乡子 岁暮归自稚城
陆进（清代）

江岸晓霜飘。襆被装成上小舠。自笑今年空浪迹，如皋。

风雪归来冷布袍。

回首也萧骚。十丈愁城无计消。差喜担头馀长物，椰瓢。

博得童儿笑语高。
早秋寄刘尚书
许浑（唐代）

天生心识富人侯，将相门中第一流。旗纛早开擒虎帐，

戈鋋初一斩鲸舟。柳营书号海山暝，菌阁赋诗江树秋。

昨夜雨凉今夜月，笙歌应醉最高楼。
破阵子 野亭遣兴
刘敏中（元代）

老眼偏宜大字，白头好映乌纱。诗不求奇聊遣兴，酒但成醺也胜茶。出家元在家。野水傍边种竹，草亭直下栽花。拙妇善供无米粥，稚子能描枯树槎。无涯还有涯。
西陵 其一
傅作楫（清代）

怅望平原思不胜，可怜南渡竟无凭。秋深摇落冬青冷，烟雨萧萧泣六陵。
送林德祖致政归吴中
赵鼎臣（宋代）

士论常苦高，出语讥古人。至其取与间，未足了一身。

官爵细事尔，臭腐实与邻。奈何夸者徒，薄暮犹逡巡。

平日相语此，反覆甚谆谆。顿输一著先，夫子固绝伦。

乞身夜上书，妻子不暇询。翩然东南去，笑别平生亲。

江山已在眼，丘壑俄生春。聊须震泽水，洗此京洛尘。

萧条西湖上，处士迹已陈。夫子今继之，凛然两逸民。

疏公不足高，贺老不足珍。他年仙骨换，坐叹倾盖新。

期我吴市门，复见梅子真。
李芸甫水部画松为子佩参军赋
陶澍（清代）

李侯画松如老螭，著纸俱作鳞之而。破空势起不得住，风雨一霎迷天池。

阿兄矫矫岁寒操，秉质况是山林姿。特令写此好根节，要使俗子惊须髭。

顾我园荒旧三径，故物入眼宜为辞。披图一笑镫影黝，霜华摇动青铜皮。

古香满地寒不扫，黛色参天疏自支。想见萧斋挂壁夜，定有云气归高枝。
郑佥判取苏黄门图史园囿文章鼓吹之语为韵见
方岳（宋代）

我本耕田夫，老矣纡郡章。
头童齿欲豁，顾视俱茫茫。
胸中了无有，宁敢高颉颃。
牧民如牧羊，惟恐隳官常。
秋田失一饱，我食不下吭。
宁知事大缪，以肉齿步光。
每遭官长骂，刚肠怒生芒。
归来几何时，有过墙下桑。
西风一叶脱，野草忽已黄。
君行不可挽，吾意不可忘。
题涌泉亭诗石
赵与滂（宋代）

诗题蔗境不题名，墨迹悬岩碧藓平。
游宦来看心忽悟，前身应是赵先生。
次韵颍叟弟耕堂杂兴六首
苏泂（宋代）

莫求名字满乡闾，且读平生万卷书。
青箬笠边无不可，黄金带后欲如何。
毛竹山
佚名（宋代）

蜀道称天险，南州号地灵。
山腰生雨露，屋角走雷霆。
挥扇云生岫，开窗月傍棂。
明朝一回首，毛竹插天青。
万竹轩 其一
黄裳（宋代）

出游休问我西东，去去惟寻万竹翁。幽趣翠华相得处，忽逢明月与清风。
公安渡江
范成大（宋代）

食罢雨方作，起行泥已深。
伴愁多楚些，吟病独吴音。
莫怨马蹄滑，须愁蚕事侵。
梅黄时节是，未可决晴阴。
题中隐堂二首 其二
赵抃（宋代）

植杖焚香贝叶经，主人无事掩松扃。兀然隐几秋宵静，云在诸峰月在庭。
寄张伯雨道士兼简邓庆长
袁桷（元代）

越罗作衫花纂纂，今年身长觉衣短。垂虹大堤迎棹船，綵袖翩跹酒卮暖。

还家闭门百不知，桐叶题诗绿阴满。邻坊为约张隐居，细雨湖桥乘款段。
破虏凯歌二十四首 其五
周麟之（宋代）

虏饿曾无一月粮，煮弦烧箭莫充肠。南来本恃清河粟，不意偏师夜绝纲。
送友人下第东归
刘沧（唐代）

漠漠杨花灞岸飞，几回倾酒话东归。九衢春尽生乡梦，

千里尘东满客衣。流水雨馀芳草合，空山月晚白云微。

金门自有西来约，莫待萤光照竹扉。
七娘子 明拓孤本七姬权厝志
吴湖帆（清代）

断烟衰草吴宫地。想当年、落日孤城闭。马上离愁，征袍溅泪。

琼孤劫火仓皇里。

多情却似无情已。忍无情、早定安排计。心字香烧，芳铭花瘗。

红颜朝露青山寄。
次韵伯元咏牡丹二首 其一
苏过（宋代）

珍重谁移洛下根，玉盘径尺露花新。不劳铅粉强为色，自是肌肤淑且真。

美恶本非春有意，栽培直恐伎凝神。空斋独嗅无人赏，鼻送幽香息息匀。
偈
释晓聪（宋代）

晨鸡报晓灵，粥后便天明。
灯笼犹瞌睡，露柱却惺惺。
摸鱼儿 别处梅
张炎（宋代）

向天涯、水流云散，依依往事非旧。西湖见说鸥飞去，知有海翁来否。

风雨后。甚客里逢春，尚记花间酒。空嗟皓首。对茂苑残红，携歌占地，相趁小垂手。

归时候。花径青红尚有。好游何事诗瘦。龟蒙未肯寻幽兴，曾恋志和渔叟。

吟啸久。爱如此清奇，岁晚忘年友。呼船渡口。叹西出阳关，故人何处，愁在渭城柳。
用韵谢子真
林希逸（宋代）

到了于鱼真得计，从前飞鸟倦知还。低头未羡居辕下，拙手何妨缩袖间。

说偈不嫌如泻水，著书岂必要藏山。渔翁学士皆閒梦，此事谁知若是班。
曹操引里谚
佚名（魏晋）

让礼一寸，得礼一尺。
喜郑唐老相过
陆游（宋代）

郑子有书癖，对书百事忘，头乱不暇栉，炙冷不暇尝；持此金石心，力求古文章，吟哦屈宋作，蚤夜声琅琅。
方挥却日戈，耻窥及肩墙。
不见今六年，所得非复常。
扁舟夜过我，剧论神激扬。
徐出二三篇，稊米於太仓，已足起衰懦，黑丝生鬓霜；使得尽见之，殆可鍼膏肓。
愿子继自今，勿惜倾锦囊。
因来数为寄，岁晚慰所望。
寓钟山
释德洪（宋代）

生涯如倦鸟，栖息此山中。睡足谁呼觉，烟消篆已空。

翻经欺眼力，斜日借窗红。卧听铜瓶泣，青松万壑风。
蜡梅十五绝和陈天予韵
唐仲友（宋代）

甚欲陪君酒瓮开，寒侵病骨却徘徊。
不辞更琢金仙句，图得抛砖换玉来。
琵琶
陆游（宋代）

西蜀琵琶逻逤槽，梨园旧谱郁轮袍。
绣筵银烛燕宫夜，一饮千锺未足豪。
颂古
释道颜（宋代）

敢保老兄犹未彻，玄沙之言何太切。
君看陌上桃花红，尽是离人眼中血。
品令·立秋十日
卓田（宋代）

立秋十日，早露出新凉面。斜风急雨，战退炎光一半。月上纱窗，疑是广寒宫殿。无端宋玉，撩乱生悲怨。一年好处，都被秋光占断。你且思量，今夜怎生消遣。
浣溪沙（五之四）
秦观（宋代）

脚上鞋儿四寸罗。唇边朱粉一樱多。见人无语但回波。

料得有心怜宋玉，只应无奈楚襄何。今生有分共伊麽。
寄浙东参议郑禹功
曾几（宋代）

忆昨分携自日边，星辰忽忽几回天。
故人老作诸侯客，今我初回二顷田。
安得诗书同保社，敢烦札翰访林泉。
万山不隔襟期处，赖有渠侬一味禅。
阮郎归 其五
晏几道（宋代）

晚妆长趁景阳钟，双娥着意浓。舞腰浮动绿云浓，樱桃半点红。

怜美景，惜芳容，沉思暗记中。春寒帘幕几重重，杨花尽日风。
赵仲穆山水图歌
黄玠（元代）

山有麓兮水有麋，石礌礌兮彼渔之。矶水有麋兮山有麓，树翳翳兮彼樵之。

谷波极目兮双帆暮飞，我怀伊人兮渺不知其所之。

采采兰若兮充尔佩袆，弁之阳苕之浒兮来吾与归。
贺新凉（寄两吴尚书）
方岳（宋代）

雁向愁边落。渺汀洲、孤云细雨，暮天寒角。有美人兮山翠外，谁共霜桥月壑。想朋友、春猿秋鹤。竹屋一灯棋未了，问人间、局面如何著。风雨夜，更商略。

六州铁铸从头错。笑归来、冰鲈堪鲙，雪螯堪嚼。莫遣孤舟横浦溆，也怕浪狂风恶。且容把、钓纶收却。云外空山知何似，料清寒、只与梅花约。逋老句，底须作。
次韵答陈殿丞
李覯（宋代）

不能随薄俗，非是向深山。
自喜道无屈，所嗟心未闲。
酒乡贫更入，诗债病犹还。
一字成虚美，通宵只厚颜。
水滨洞
王守仁（明代）

送远憩岨谷，濯缨俯清流。
沿溪陟危石，曲洞藏深幽。
花静馥常瑀，溜暗光亦浮。
平生泉石好，所遇成淹留。
好鸟忽双下，鯈鱼亦群游。
坐久尘虑息，澹然与道谋。
用前韵
张纲（宋代）

萧然云屋敞溪阴，荒径蒿莱故故侵。穿竹晚风轻戛玉，入帘凉月碎摇金。

畏寒皮骨惊秋早，得酒情怀语夜深。临老工夫在禅说，试拈波若为重寻。
再使蜀道
张说（唐代）

眇眇葭萌道，苍苍褒斜谷。烟壑争晦深，云山共重复。

古来风尘子，同眩望乡目。芸阁有儒生，轺车倦驰逐。

青春客岷岭，白露摇江服。岁月镇羁孤，山川俄反覆。

鱼游恋深水，鸟迁恋乔木。如何别亲爱，坐去文章国。

蟋蟀鸣户庭，蟏蛸网琴筑。
赠行省任古
顾禧（宋代）

帝廷咨牧拥金瓯，南顾应宽万里忧。
自是书屏多异绩，何劳仰屋叹无筹。
六桥垂柳萦苍佩，三竺飞花拂翠裘。
遥望云山千里隔，福星欣照□□楼。
二月十二日偶题
赵蕃（宋代）

空庭无人风自扫，风定时闻有啼鸟。
簿书幸免苦束缚，文字何妨恣探讨。
菊汤瀹茗杂鼠蓂，瓦炉欲作风泠泠。
睡魔于此不得灵，檐间卧对山横青。
赠祈雨妙阇黎
叶适（宋代）

雨悭水涩从季秋，倏忽春半河断流。
有僧了妙能祷祈，直云天断非人求。
朝诵呪，夜安禅，十阴九暗来纤纤。
呪光禅寂转相发，润泽徐乃通幽潜。
我老拜请良独难，香烟郁薄重霄间。
帝搜潭洞搅龙蛰，鞭雷走电开天关。
天意岂令一犁缓，人心正待百渠满。
补天不及人未知，禅心况寂嗟尔为。
全虚花十咏 其九 茗花
敦敏（清代）

骤雨潇潇已沸汤，兰芽别自蔼清芳。地炉纸帐疏烟薄，活火寒泉飞雪香。

几片绿云凝露润，一瓯碧玉喷珠光。茶经陆羽真能事，轻细相看入品尝。
九日
郭嵩焘（清代）

岁岁兹辰泛菊觞，今余泪雨洒衣裳。蕲黄形胜余回合，江汉波涛接混茫。

万里秋风催短发，三年转战又重阳。茱萸酒尽天涯会，回首干戈道路长。
送人还新安
陆德蕴（明代）

津亭芳草碧毵毵，人立东风酒半酣。
万点落花舟一叶，载将春色到江南。
朝中措·芦沟河上度旃车
元好问（金朝）

芦沟河上度旃车。行路看宫娃。古殿吴时花草，奚琴塞外风沙。天荒地老，池台何处，罗绮谁家。梦里数行灯火，皇州依旧繁华。
寄题刘直卿水壶二首
杨万里（宋代）

外看积翠玉千峰，中有清池月半弓。
更拓长堤三十里，剩栽杨柳与芙蓉。
赠胡子显八首 其三
释德洪（宋代）

去年苛政如狼虎，盗贼纵横民散居。那料春来见天日，抱孙门巷买犁锄。
送韩存中侍郎赴光州二首 其一
吕本中（宋代）

公今处群士，培塿望嵩高。不有千钧重，虚蒙一字褒。

荒山伏虎兕，小径狎狸猱。默坐吾已得，往寻渠自劳。
鄂州南楼书事四首
黄庭坚（宋代）

势压湖南可长雄，胸吞云梦略从容。
北船未尝睹巨丽，复阁重楼天际逢。
宁宗郊前朝献景灵宫二十四首
真宗（宋代）

觞澹初勺，礼武重兴。
假庙以萃，取象于观。
清明外畅，精肃中贯。
我们图之，三灵攸赞。
予出蜀日尝遣僧则华乞签于射洪陆使君祠使君
陆游（宋代）

我幼入家塾，结发知苦心。
稍长谬闻道，笃守至于今。
淡然朱丝弦，三叹有遗音。
讵敢负所学，枉尺求直寻。
彼哉孔光辈，千载污儒林！
愁牛岭
欧阳修（宋代）

邦人尽说畏愁牛，不独牛愁我亦愁。
终日下山行百转，却从山脚望山头。
即事五首
郑刚中（宋代）

日暮鸟雀瞑，空庭风雨悲。
方知古今梦，同寄老槐枝。
咏鹰
高越（五代）

雪爪星眸世所稀，摩天专待振毛衣。
虞人莫谩张罗网，未肯平原浅草飞。
寄高元博
黄复圭（元代）

故人招我出山来，一去城闉更不回。无数青松满池月，可怜深夜独徘徊。
和王安抚六言十首
项安世（宋代）

雅颂意久不闻，周孔业将遂堙。
若要兴减继绝，不妨动地惊人。
月三章 其一
孔平仲（宋代）

夜如何其月在隅，问行何为乃踌躇，海波压轮不得驱。

中庭有客心不乐，欲挽玉兔鞭蟾蜍。
杂兴四首
于石（宋代）

采药归来竹径凉，满身草露湿衣香。
怕惊幽鸟穿林去，不扫松花卧石床。
万年欢（寿乔丞相）
厉寺正（宋代）

恭审特进枢使大丞相国公先生神钟维岳，帝赉肖岩。方蓂开生一叶之初，正椿衍八千岁之始，眷隆神极，福被海隅。某夙荷陶镕，倍增喜抃。效动一乐阕，寄调万年欢。伏乞钧慈，俯垂电览。

衙武期颐，与文公福艾，俱号贤相。今我元台，齿德又居其上。玉立擎天一柱，似泰华、气凌秋壮。明良会，千载风云，长为龙衮凭仗。

清知孔山叠嶂。有猿吟鹤舞，日俟鸠杖。无忝苍生依依，未容高尚。待整顿、乾坤了当，与蓬岛、神仙来往。摩铜狄，点检笙歌，菊浮香泛新酿。
同罗曙云过王崇芳垂云阁夜话
张穆（明代）

昔共仙山饮石泉，云房璿室卧春烟。醉馀梦宿梅花月，游倦归来莲叶船。

夜映丹光蒸五色，云瑶珠树隐三天。相逢为忆山中事，竹杖芒鞋又隔年。
和朝回 其一
杨杰（宋代）

官闲无谒禁，朝退自宾稀。开卷逢先觉，忘言接上机。

百千三昧悟，四十九年非。老矣陶彭泽，浩歌胡不归。
贤者之孝二百四十首·薛修
林同（宋代）

邑令直微尔，争如相国荣。
可怜留母养，不忍听兄迎。
北园秋雨
韩琦（宋代）

轻雨来秋晚，郊园对客樽。暂和春气味，将冷雪胚浑。

声入关榆苦，阴缠塞岭昏。黄花应自笑，摇落独承恩。
杭州呈胜之
王安石（宋代）

游观须知此地佳，纷纷人物敌京华。
林峦腊雪千家水，城郭春京二月花。
彩舫笙箫吹落日，画楼灯烛映残霞。
如君援笔直摹写，寄与尘埃北客夸。
依韵和徐大夫凤凰池九首 其五
陆佃（宋代）

公事稀疏已自奇，那堪园更胜舒池。诱将醉尹来无数，禁得诗舒瘦不知。

蝶梦几随蝴蝶远，凤雏仍在凤凰枝。赏心乐事知多少，雪月风花是四时。
归田述感 其六
孙毓汶（清代）

秋水通沟洫，亭深到芰荷。霏红洲蕊乱，隐映野云多。

花动朱楼雪，风含广岸波。玉尊移晚兴，君子意如何。
铜柱
甘汝来（清代）

丽江炎荒之锁钥，南控安南壤相错。距关一舍分茅岭，汉家铜柱高岝崿。

伏波峻业何峥嵘，英风万古震寥廓。当日楼船下交址，疾扫狂童等残箨。

二徵授首传京师，九真革面复疆索。郡县其地中土同，螳背安敢复张攫。

五季陵迟世多故，部领邪行乃横作。宋元帅征屡无功，包荒无乃太孱弱。

蛮夷犷悍本性习，朝廷驾驭藉方略。将帅岂乏英雄姿，推毂无能专委托。

有明英公亦人杰，功与伏波庶相若。中官继镇求珠犀，纨裤握兵拥帷幕。

遂令封豕肆狂噬，内地旁州恣侵掠。惜哉用武功不究，议祖捐之满台阁。

爵予世及用羁縻，国威如斯亦稍削。今代圣神御区寓，六合以内并包络。

况乃近地非辽绝，岁修贡职尤谨恪。我来行部视边徼，义取诸豫严关柝。

顾瞻前烈迹未湮，来者树立当奋跃。肯念平生马少游，畏此毒气熏蒸瘴乡恶。
伯中弟可休堂
楼钥（宋代）

夫妇老相对，闺门贫甚安。
六儿俱力学，一子幸先官。
香火祠初奉，勋名镜屡看。
更当联五桂，纳禄尚何难。
和韦相公话婺州陈事
贯休（唐代）

昔事堪惆怅，谈玄爱白牛。千场花下醉，一片梦中游。

耕避初平石，烧残沈约楼。无因更重到，且副济川舟。
落花
宋祁（宋代）

紫房丹萼旋辞春，素瑟悲多不忍闻。
暮雨便从巫峡散，馀香犹忍魏台分。
魂销南浦波空绿，望绝长门日易曛。
翠被已空桃檝远，自今搔首更离群。
谢洁斋惠炉瓶 其二
马廷鸾（宋代）

宴坐浑如槁木枝，垆烟瓶蕊小窗宜。书慵捲起閒今古，回向心源不动时。
新岁七十以人生七十古来稀为韵寄钱大参七首
曹勋（宋代）

一廛儿辈自锄开，绕屋稍稍并种梅。
摘叶寻枝看未足，横斜已觉报春来。
挽董儒仲二首 其一
王圭（唐代）

战艺升环水，论诗得异闻。窥园仍旧隐，下马忽新坟。

白社真投分，青灯忆离群。有书无子读，此事最怜君。
寓升龙观时吴宗师持旨先驾至大都度滦川遂次韵赋此以寄并简顺咨先生
萨都剌（元代）

扈跸千官取次行，道人先踏雪泥晴。关南日暖龙颜近，岭北风高鹤背轻。

丞相早行霜滑马，将军夜宿火连营。一年两度经过处，惟有青山管送迎。
缘识
宋太宗（宋代）

十洲宫殿海漫漫，天上人间是可观。
风袅长空清境界，凡夫兴念大应难。
山中
方岳（宋代）

半坞幽深近物情，一筇老健惬山行。
月於水底见逾好，风打松边过便清。
鹤睡不惊舂药臼，鸟啼时作读书声。
山翁两手浑无用，只把犁锄做太平。
寄陈道先
吕南公（宋代）

寄声西山阁，知我新近否。病嗽辄弥旬，无钱雇医叟。

夫何稍除辄，乃自得醇酒。美味既沾肠，清甘更悦口。

适从耕垄上，杯盏不在手。坎坎遂连传，諠如击盆缶。

清秋田舍事，秫糯或稀有。倾渴圣贤心，囊空欲狂走。

思君綵衣次，与我异好丑。病少官壶多，何因到衰朽。

古人说天道，高下常更受。此语傥可徵，丰荒竟谁久。
小道吟
邵雍（宋代）

艺虽小道，事亦系人。
苟不造微，焉能入神。
萧宅二三子赠答诗二十首 其七 竹请客
卢仝（唐代）

我本泰山阿，避地到南国。主人欲移家，我亦要归北。

上客幸先归，愿托归飞翼。唯将翛翛风，累路报恩德。
闲适吟
邵雍（宋代）

谁将造化属东风，一属东风事莫穷。
残腊也宜先作策，新正其那便要功。
柳梢借暖浑摇软，梅萼偷春半露红。
安得向时情意在，轻衫撩乱少年中。
满庭芳·儿女如花
佚名（宋代）

儿女如花，妻颜似玉，算来眼下时光。积财千万，难买不无常。蓦地阴公来请，无辞诉、更不推忙。空归去，资财换主，儿女各分张。聪明贤达者，早离火院，躲了忙忙。逍遥散诞，落个清闲，饥后巡门化饭，寒来纸布衣裳。无牵系，神仙未了，落得寿延长。
题张簿尉槎溪集
刘克庄（宋代）

千载枯槎无主名，才翁子晦各偷撑。
分明博望升天诉，不许人间别姓争。
三月二十八日枣柏大士生辰用达本情忘知心体合为韵作八偈供之时在建康狱中 其八
释德洪（宋代）

汝常与智俱，自不与妄合。其智自神解，成就一切觉。

诸佛方便门，众生五欲乐。皆依真智生，酝造乳中酪。
春游
董嗣杲（宋代）

日日步春去，偶值江色晴。
杨柳翠频蹙，不管黄鹂声。
归栖官屋寒，月暗灯不明。
独坐想游衍，西湖无限情。
偈颂六首
释深（宋代）

一九二九，相逢不出手。
三九二十七，篱头吹觱篥。
翻忆小释迦，双手抱屈膝。
知不知，实不实，
摩诃般若波罗蜜。
大若灵根为医者顾东启作
金幼孜（明代）

吾闻永嘉朱孺子，幼慕玄真王道士。鍊药冥栖大若岩，日服丹砂学冲举。

时从绝岭斸黄精，饵之十年道不成。偶来溪边见二犬，奇形异状忽心惊。

追踪逐影何恍惚，枸杞根深下盘屈。乃知此物鲜通灵，采食应能致仙术。

斩根净洗清溪流，宝鼎温温瑞气浮。煮来三夕火不绝，味若崖蜜倾金瓯。

孺子饮之惊且悟，便觉胸怀洒甘露。清风两腋肌骨轻，白日飞腾入云去。

玄真引领慕升仙，西陶山中自长年。山人往往寻踪迹，出没隐显随风烟。

君家业医今几世，活人功多人感惠。何用当年枸杞根，满林红杏皆春意。
新雁过妆楼 秋闺即事
方彦珍（清代）

剪烛楼东。秋宵爽、拈针刺绣芙蓉。彩绒轻理，配合澹绿深红。

病质虽如篱菊瘦，缍怀恰比露华浓。听凄清、征鸿嘹唳，目送长空。

人在纱窗小坐，拟赋诗遣兴，树杪摇风。飒飒萧萧，频搅井上疏桐。

尤惊梵音聒耳，是何处阇黎鸣夜钟。回眸处，见一弯残月，斜挂高松。
重阳有作呈朝宗
吴芾（宋代）

残年脚力已摧颓，不谓登高尚可来。
每恨故人多爽约，那知今日共衔杯。
挪挲黄菊香仍在，怅恨朱颜挽不回。
君若此时犹惜醉，酒怀更待几时开。
题王二痴白云栖图
沈德潜（清代）

大痴石屋幽栖处，传是当年尚父庐。一自画师仙去后，白云深闭洞门虚。
和张子野见寄三绝句 过旧游
苏轼（宋代）

前生我已到杭州，到处长如到旧游。
更欲洞霄为隐吏，一庵闲地且相留。
梅岩
程梦子（宋代）

进步如升百尺竿，夕阳尽我此跻攀。梅花落尽雨初歇，犹有馀香染碧山。
北征别张廉卿即送其东游 其一
吴汝纶（清代）

昔人各有千秋抱，百不施为乃著文。牝掷黄金真误我，缟穿强箭独怜君。

堂前莫漫嘲轮扁，后世安能无子云。元凯盈朝身暇豫，且须呼酒叩皇坟。
论交
刘敞（宋代）

张陈父子游，乃为白刃仇。萧曹平生欢，亦作睚眦雠。

交合名利间，安得无后忧。商山有四人，衰老俱白头。

但食岩谷芝，终身不相尤。未必能独贤，苟云无他求。

古称结交难，成败视此由。作诗告同心，市义诚足羞。
配食大成乐章·酌献郕国公
王应麟（宋代）

心传忠恕，一以贯以。
爰述太学，万世训彝。
惠我光明，尊闻行知。
继圣迪后，是享是宜。
杂赋
陆游（宋代）

出门信步作闲游，野庙村坊到处留。
每伴樵夫尝半舍，更随牧竖采沿沟。
送俞漕子清大卿赴召二首
杨万里（宋代）

帝求耆旧忆吾公，紫诏斜行下碧穹。
励操兰薰仍雪莹，作民冬日与春风。
便登凤阁鸾台上，小试鸡翘豹尾中。
十载江湖访民瘼，一时倾倒沃天聪。
九日登神居留题
陈造（宋代）

行行十刻冒风沙，骤喜深堂放马挝。
旋报阴云漏红日，共追佳节把黄花。
多烦沽酒留元亮，莫漫移文调孟嘉。
未竟笑谭人树醉，簷栖片月欲翻鸦。
山居颂
振禅师（宋代）

呵呵呵，瘦松寒竹锁清波。
有时独坐磐陀上，无人共唱太平歌。
朝看白云生洞口，暮观明月照娑婆。
有人问我居山事，三尺杖子搅黄河。
满庭芳·蜗角虚名
苏轼（宋代）

蜗角虚名，蝇头微利，算来著甚干忙。事皆前定，谁弱又谁强。且趁闲身未老，尽放我、些子疏狂。百年里，浑教是醉，三万六千场。(尽放我 一作：须放我)
思量。能几许，忧愁风雨，一半相妨，又何须抵死，说短论长。幸对清风皓月，苔茵展、云幕高张。江南好，千钟美酒，一曲满庭芳。
偶作
孔平仲（宋代）

日影秋渐薄，月华寒更清。光生含江水，天色晚来晴。

德微惭郡绂，山野拙将迎。河流弥浅峻，壮木亦凋零。

帝子閟瑶瑟，居闻鹗鹏声。太刚每忤俗，平进谁提衡。

何为尚录录，以此思归耕。报使扫旧荜，愿言嘿馀龄。

上楼想羌庐，一望烟冥冥。封壤邈千里，书之寄馀情。
闻蝉
宋祁（宋代）

秋风日夕惊，庭树喝蝉声。
衰意先鶗鴃，繁音伴沸羹。
斜阳挂高柳，落日淡遥城。
此际君怀苦，非徒客子情。
登馀干古县城
刘长卿（唐代）

孤城上与白云齐，万古荒凉楚水西。
官舍已空秋草没，女墙犹水夜乌啼。
平沙渺渺迷人远，落日亭亭向客低。
飞鸟不知陵谷变，朝来暮去弋阳溪！
西江月·沐浴即非卯酉
王惟一（元代）

沐浴即非卯酉。子时冬至休求。但行中道本无修。方信无中生有。宇宙在乎吾手，常骑铁马闲游。无拘无束且优游。日夜簪花酌酒。
寒雨中偶赋二首·其一
陆游（宋代）

鬓毛萧飒齿根浮，徂岁翩翩肯暂留？
穷巷多泥谁问疾，空阶滴雨又经秋。
自营可笑夸三窟，善守宁须筑百楼？
但使胸中机事尽，一樽随处送悠悠。
岩花
张舜民（宋代）

托根何太远，得地亦相宜。
土石生为偶，红香想自知。
风英将片片，雨实渐离离。
戍客思攀折，无何历处危。
次韵刘师鲁吴山清晖亭三首 其三
张雨（元代）

故山茅屋破仍欹，惆怅西风日夜吹。今日偶来高处望，严家亭上立多时。
教授李梦符惠宣圣书像用韵奉酬
陈傅良（宋代）

一艺必有师，尚论襄与夔。
一国必有师，尚论管与伊。
信知师道必，分与君父夷。
吁嗟文王没，斯文属之谁。
微言二十篇，论次自学而。
传之者颜曾，其后则子思。
方当周公衰，诸子出怪奇。
王公各师承，一语可觧颐。
见之拥篲迎，不见嚬其眉。
孟子独推必，是惟圣之时。
苟不本孔氏，皆放其淫词。
於是必孔孟，诞作百世师。
自非戎翟秦，孰背此道驰。
本朝郡为学，薄海尸祝之。
往往屈万乘，降升庙庭垂。
我作暮春堂，鲁论以自随。
扁题落天上，鬼遁蛟龙移。
江山护昭回，谁敢或讪嗤。
中有夫子像，来从鲁家儿。
广文以遗我，温厉尚可追。
吾今得吾师，下视众说卑。
世世万子孙，永此巢一枝。
读道藏
苏轼（宋代）

嗟余亦何幸，偶此琳宫居。
宫中复何有？戢戢千函书。
盛以丹锦囊，冒以青霞裾。
王乔掌关龠，蚩尤守其卢。
乘闲窃掀搅，涉猎岂暇徐。
至人悟一言，道集由中虚。
心闲反自照，皎皎如芙渠。
千岁厌世去，此言乃籧篨。
人皆忽其身，治之用土苴。
何暇及天下，幽忧吾未除。
挽章
陈造（宋代）

少微前夕欲无光，白首俄传地下郎。
一代衣冠郭太宅，百年文物郑公乡。
松烟黯惨空黄壤，芝检纷纶漫紫囊。
人过新阡应下马，不论知识涕滂浪。
至撒马儿罕国主兀鲁百果园四首 其四
陈诚（明代）

金鞍骏马玉雕裘，宝带珠缨锦臂鞲。身外不知天壤阔，妄将富贵等王侯。
巴东令廨白云亭
陆游（宋代）

寇公壮岁落巴蛮，得意孤亭缥缈间。
常倚曲阑贪看水，不安四缈怕遮山。
遗民虽尽犹能说，老令初来亦爱闲。
正使官清贪至骨，未妨留客听潺潺。
寄辛明府
李频（唐代）

何处无苛政，东南有子男。细将朝客说，须是邑人谙。

别业空经稔，归田独未甘。目凝烟积树，心贮月明潭。

晓鼓愁方乱，春山睡正酣。不任啼鸟思，乡社欲桑蚕。
自诒
陆游（宋代）

庄语畏如俳，端居要若斋。
清虚集心腑，枯槁见形骸。
自计愚无用，何伤老不谐。
人生须广大，勿作井中蛙。
淳祐祭海神十六首
佚名（隋代）

积流疏派，被于流沙。
布润施泽，功均迩遐。
我秩祀典，四海一家。
祗荐令芳，灵其享嘉。
金陵杂兴二百首
苏泂（宋代）

江流带雪少波澜，见说潮头也怕寒。
未枉推敲瘦诗首，且令澄澈莹中肝。
惜梅赠别
释永颐（宋代）

芦管含愁苦怨春，况兼风雨送行频。
数株零落寒云畔，难拣香技寄远人。
陈氏书馆
余天锡（宋代）

树阴分影过柴扉，马足车尘到亦稀。月下抱琴看鹤舞，阶前回首望云飞。

兰边修谱香薰草，竹里搜诗翠湿衣。若坐小窗读周易，定忘春去与春归。
和居甫仍喜其得雄
许及之（宋代）

归巢倦翼底须营，家近容成取次青。笑我崎岖山上路，羡君潇洒竹间亭。

弄璋已觉门阑喜，引玉尤惊里巷听。得子且欣容易养，庚壬乙丙况藏丁。
迎候艮翁二首
刘克庄（宋代）

问讯江边白首郎，可堪留滞向殊方。
远游定有骚哀郢，新集应添赋吊湘。
得路诸公蛇入宇，去国几个鹤还乡。
与君大生于刘柳，岁晚邻翁约未偿。
看花曲
戴表元（宋代）

种花郎君爱花好，看花儿女笑花老，
墙东花开闹喧喧，马蹄蹴醉墙西草。
游人贱草只看花，明日重来还可嗟。
但见萋迷青覆地，千红万紫成泥沙。
君不闻明妃当年辞汉宫，黄云塞下白杨风。
一朝边亭静烽火，诏书自议麒麟功。
又不闻马嵬山前玉环血，岁岁春风吹不灭。
词人正赏浯溪碑，千秋妖恨无人说。
红颜误人何足怜，花开花谢春风前。
犹胜凄凉后庭树，离歌未断江南暮。
寿延长
佚名（宋代）

彤云映彩色相映，御座中、天簇簪缨。万花铺锦满高庭。庆敞需宴欢声。
千龄启统乐功成。同意贺、元珪丰擎。宝觞频举侠群英。万万载、乐升平。
满江红十六首 其十四
蒋士铨（清代）

伏几昏昏，却又是、困人天气。宁耐着，飞花庭院，落红铺砌。

药鼎声微窗转日，茶烟风软帘垂地。抱新愁、扶病几登台，无情思。

堤上柳，鹅黄腻，堤下涧，鱼鳞细。掩映出，芳胜宛转，荷锄人至。

学稼难耕归去图，浮家悔识饥来字。听饧箫，社鼓一声声，春如是。
宿华岳观
王铚（宋代）

凌空老树雪垂叶，压屋梨花雪照人。
深愧地仙教俗客，殷勤留看华山春。
观除目二首
曾丰（宋代）

某曾同宦某同年，鹏翼摩云背负天。
已觉卑飞难得路，未容高蹈重归田。
题奚彦礼所藏竹林七贤图
徐庸（明代）

时世属典午，清谈人所任。高风推七贤，游玩来竹林。

阮藉与阮咸，声诗同吟咏。刘伶泊王戎，盘薄遂散襟。

秀岂不解棋，康亦善鼓琴。山公非俗流，昂然戴华簪。

我来观画图，颜貌殊可钦。何当尚圣道，名誉垂古今。
宫词 其八十
张公庠（宋代）

踏青来往殊无倦，斗草输赢且少休。更上琼楼三十级，待看春色满皇州。
晚春二首
陈傅良（宋代）

万枝寂寞待春风，风雨过多春已空。
未晓啼莺相唤语，海棠飞尽一庭红。
过吕城闸六首 其二
杨万里（宋代）

泊船到得暮钟时，等待诸船不肯齐。等得船齐方过闸，又须五鼓到荆溪。
偕献吉自京回通马上联句
叶元玉（明代）

霭霭林光雨霁初，乾坤着眼一尘无。归云渡水春涵影，醉面便风晓出都。

乳燕教雏娇欲堕，远山当马翠如扶。十年来去通州路，惭愧山间破衲徒。
拟古赠友人别
刘崧（元代）

上山采兰苕，下山采杜蘅。采之何所为，将以遗远行。

君行日以远，欢会日以浅。乡心一千里，日逐车轮转。

石林夏气清，憩马到江干。杂佩粲琼玖，长祛峨弁冠。

驱驰道旁子，赪颜触烦热。永怀高世心，炳炳照冰雪。

秋风起天末，百草终摧残。君子谅不违，揽芳发长叹。
次韵邹泽民感事
刘摰（宋代）

河湟虮虱玩天恩，饷馈驱驰不足论。陛下至神收庙算，诸公何术偃戎轩。

凯歌计日登宗祀，归将惊秋望故园。贱士江湖真碌碌，狂吟无以谢乾坤。
秋日子规
李龏（金朝）

血滴成花不自归，衔愁犹泣在天涯。秋声又比春□苦，除却渊明劝得谁。
巳未春日山居杂兴十二解
杨万里（宋代）

半月春晴探物华，山园走得脚酸麻。
从教三日风和雨，闭户烧香不看花。
秋行二首
徐玑（宋代）

红叶枯梨一两株，修然秋思满山居。
诗怀自欢多尘土，不似秋来木叶疏。
句
朱翌（宋代）

水篆行科斗，林妆啭画眉。
送林鹤胎左宗伯暂假归省
陈子壮（明代）

负剑追陪礼乐卿，五云三诏许陈情。御筵稽古经初辍，客路逢秋梦亦清。

铃索不惊萱草舍，版舆欢度剌桐城。槐轩寂寞斋居里，其那孤吟百感生。
赵通判请赞
释宗杲（宋代）

渭汝是善人耶，嫉恶之太甚。谓汝是恶人耶，好贤而乐善。

而于善恶两涂之间了无遗恨。咦，好个自是汉，高谈无畔岸，成佛作祖且缓缓。

这一则公案，分付赵通判。
寄湖北张总领六绝句 其三
项安世（宋代）

只道军储入较量，谁知民命更禁当。增钱新有梁肤使，破产旧遭周侍郎。
公子
刘仔肩（明代）

玉雪诸公子，联翩出凤城。
柳横丝障绿，花拥绣衣明。
玉勒回香骑，金丸落小莺。
晚酣邀上客，歌吹向蓬瀛。
游三洞金盆诸峰绝句二十首 其十九
叶颙（元代）

褰衣陟芙蓉，挨云拾瑶草。寘之怀袖中，食之颜色好。
句
孙升（宋代）

北扉西掖青云士，千载飘零只两人。
念奴娇·春明梦醒
蒋士铨（清代）

春明梦醒，便洒然、归去非同秦赘。一幅轻帆，数声桨、预遣风姨回避。场上鱼龙，盘中窭薮，变灭聊相戏。生于忧患，古今大抵如是。
且去视膳堂边，凝妆楼侧，小拓灯龛地。书捧双筇，宵伏案、强似吹箫吴市。称体斑斓，等身图藉，佳日花前醉。古人寂寞，也应梦我千里。
忆江南·咏玫瑰
陆震（清代）

春来卉。堪爱独玫瑰。簪鬓放娇怜紫艳，伴糖津咽胜红蕤。

枯润总香飞。
临江仙 咏葫芦
王哲（金朝）

一只葫芦真个好，朝朝长是随予。腹中明朗莹中虚。贮琼浆玉液，滋味胜醍醐。日日饮来依旧有，自然不用钱沽。杖头挑起入云衢。三清前面过，参从黍米珠。
将军一首
苏籀（宋代）

将军义勇名，蜂蚁尝旅拒。
俯迩建赤油，超摇挥白羽。
不辞援鼓桴，岂以遗君父。
匈奴恨未灭，致官逾哙伍。
麾下例千金，赫然士豫附。
家庭树油旃，天街腾露布。
平昌平恩侯，议论宁肯忤。
万金十千户，募将斩亡虏。
列屋鏁名倡，连车载清酤。
用钱取水衡，卜宅凌武库。
山岳势能移，震电赫凭怒。
画地成江河，鼻息吹云雾。
私斗患不怯，公战则先务。
可怜金玉帛，殊胜烟埃土。
嗟彼绅佩俦，索漠何太窭。
试移名将传，予汝频晤语。
送毛耳翁之湘南
谢翱（宋代）

湘草碧于水，王孙尚此留。一身行万里，双鬓集诸愁。

月落岳云曙，龙逃海雨秋。可能无事业，相见竟悠悠。
姹莺娇 本名惜奴娇 山居述怀
王丹桂（金朝）

泉石清幽，好个真游地。香风散、彩云呈瑞。日暖天和，更时有珍禽戏。嘉致。总妆点、山家况味。外景充盈，内景还相契。丹炉畔、虎龙交会。女姹婴娇，频劝我、倾金液。沈醉。但高卧、晴霞影里。
永遇乐·养水养精
佚名（宋代）

养水养精，养神养血，先须养气。日月阴阳，六爻八卦，细看参同契。灵躯灵宝，千言万语，不过坎离两字。向崑崙顶上，返本还元，要明终始。一身虽小，如同天地，八万四千馀里。玄牝之门，生生万化，都在冲和内。此真真外，别无真谛，方信道一而已。异时见锺吕，如有未明，请师指示。
怀梁丈陈丈
吴芾（宋代）

不见高标动浃旬，寸心如渴欲生尘。
春深渐觉梅花老，风暖还生柳色新。
对景想题诗句满，开怀应把酒杯频。
扁舟前后空相望，安得从容笑语亲。
送枕屏竹炉与刘公达致政道室
姜特立（宋代）

不画椒房百子图，销金帐下拥流苏。
聊将鸥鹭沧洲趣，伴送江西古竹炉。
秋江打鱼
李泳（宋代）

鸣榔四合波围蹙，挂网雪鳞穿翠束。
惊起沙头白雁群，斜行书破秋天绿。
过介卿溪南隐居
仇远（元代）

卜宅溪南远市喧，一经教子守田园。
邵平未老瓜先熟，靖节能閒菊自存。
无白丁来多酿酒，放青山入别开门。
朝衣曾侍天香满，得似荷衣带露痕。
偈颂十五首 其七
释法薰（宋代）

以大圆觉，为我伽蓝。头上著枷，脚下著杻。身心安居，平等性智。

困鱼止沥，病鸟栖芦。
梅花庵
钱宝青（清代）

生计问垂帘，遗蜕托梵塔。高人不可寻，冻云自匼币。

佛香和寒梅，春草满尘榻。庵门昼不开，招隐尚留额。

我怀先人型，毡墨存响拓。手拂梁间尘，兴废问寒衲。

万个青琅玕，风来剧萧飒。
柳子厚赋寒江钓雪图
郑思肖（宋代）

空玄影外渺孤舟，不与渔翁意思侔。万顷风涛一天雪，且看谁解下金钩。